Stiftelsen Geitmyra matkultursenter for barn

Geitmyra matkultursenter for barn er en ikke-kommersiell stiftelse som holder til på Geitmyra gård i Oslo, på Granerud gård i Brumunddal, på Odderøya i Kristiansand og på Løkken i Tønsberg. Stiftelsen ble opprettet i 2011 av matskribent Andreas Viestad, som også er faglig ansvarlig for aktivitetene på senteret, og har som visjon å «lære flest mulig barn og ungdom å bli glade i mat som gjør dem godt».

Matkultursenteret åpnet i september 2011 og har til daglig skoleundervisning, undervisning av barnehager, SFO, dyrkekurs, spedbarnsmatkurs, kokkeskole for barn og ungdom, juniorkokker og -gartnere i jobb, store matfestivaler og undervisning av andre voksne som jobber med barn og mat. Senteret fungerer også som et nasjonalt kompetansesenter for barn og matkultur. 

Geitmyra matkultursenter for barn har tre hovedmålsettinger: Matglede, bedre folkehelse og et bærekraftig matsystem. 

 Avdelinger 
 Geitmyra Oslo 
Matkultursenteret i Oslo holder til på den fredede 1700-tallsgården Geitmyra gård i Tåsenveien 2, som leies av Oslo kommune, Kulturetaten. Senteret består av undervisningskjøkkener, bygget i den gamle Drengestua og Bryggerhuset på gården, uthus, stabbur, drivhus og hønsegård med komposteringsanlegg. Det er opparbeidet dyrkekasser og urtebed. Det drives økologisk jordbruk og driften er Debio-godkjent. Matkultursenteret har også parsell på Geitmyra skolehager, et steinkast unna gården, hvor det dyrkes økologiske grønnsaker, frukt og urter. Våren 2024 åpner Geitmyras besøksdrivhus, en grønn læringoase med mat- og helseundervisning, dyrkekurs, barnehagetreff, grønne middager og mange andre aktiviteter til glede for barna i nærmiljøet og hele Oslo. 

 Geitmyra Kristiansand 
Geitmyra Kristiansand holder til i Odderøyveien 41. Odderøya i Kristiansand var tidligere marinebase og nå er det friareal med merkede idylliske stier, gamle kanonstillinger, små strender, lange svaberg og fantastisk utsikt mot hav og by. Senteret har dyrkekasser, røykeovn, snakkende drivhus, krabbe og blåskjell laget av plast funnet i havet, fiskebåt på kjøkkenet, et tak laget av grønne eggekartonger, fjæra rett utenfor døra og kort vei til fiskebrygga. Bygningen er malt blå med motiver fra havet. Det er Sedin Zunic som står bak kunstverket.  

 Geitmyra Ringsaker 
Geitmyra Ringsaker åpnet dørene i oktober 2018 og holder til i Brumunddal på historiske Granerud gård. Senteret har drivhus dyrkekasser, hønsegård, lavvo, meitemarkhotell, pizzaovn, hydroponisk dyrkevegg, kornkverner og et stort engasjement for alt som spirer og gror.  

 Geitmyra Tønsberg 
Løkken grenser opp mot Slottsfjellet i Norges eldste by, Tønsberg. Villaen stod ferdig i 1872 og var eid av skipsreder Johan Henrik Christensen.  Eiendommen eies i dag av Tønsberg kommune og Vestfold fylkeskommune. Geitmyra Tønsberg tilbyr  år med mathistorie som et undervisningsopplegg i mat- og helse.  

I tillegg til daglige undervisningsaktiviteter arrangeres det også større Åpen gård-arrangementer. Alle aktiviteter gjennomføres med økonomisk støtte fra private og offentlige aktører.

 Geitmyras juniorkokker 
Geitmyras juniorkokker er en ikke-kommersiell cateringbedrift av og for ungdom, som skal levere god og bærekraftig mat til små og store begivenheter som Tons of Rock, Aschehoug, Øya, Miniøya, Verdens Kuleste dag og Fæbrikstad.

 Priser og utmerkelser 
 Oslo miljøpris 2013
 Bygdeutviklingsprisen i Oslo 2013
 St. Hanshaugen bydels kultur- og miljøpris 2014
 Matprisen 2018 "Barne- og ungdomsprisen"
 Kompetanseprisen 2023 ved Landskonferansen for Restaurant- og matfag (LKRM)
 Embla Nordic Food Awards
 Nordic Food for children and youth 2017, Geitmyra Matkultursenter
 Nordic Food for children and youth 2019, Geitmyra Credo

 Kontroverser 
Matkultursenteret og dets leder Andreas Viestad har vært utsatt for sterk kritikk fra ulike hold. Rundt 2015 startet Viestad en prosess for å få bygge et «undervisningsdrivhus» på eiendommen i Oslo. Etter hvert som de konkrete planene ble kjent, vekket det sterke protester fra ulike hold. Det ble fremholdt at drivhusplanene kom i konflikt med driften av skolehager og hageparseller på samme område. Lederen av Naturvernforbundets lokallag på stedet, Henrik Hovland, hevdet at selv om Oslo kommune hadde utlyst en «konseptkonkurranse» om utvikling av området, var vilkårene «skreddersydde for Geitmyra Matkultursenter»; Hovland viste også til at ingen utenom matkultursenteret hadde levert inn konkurransebidrag.

I 2022 publiserte avisen VG en reportasje som problematiserte vilkårene i avtalen mellom matkultursenteret og Oslo kommune, blant annet at den månedlige leien – som også dekket bolig for Viestad og hans familie – var kunstig lav. Avisen Aftenposten konstaterte i 2023 at det rådet «bitter strid» mellom Geitmyra matkultursenter på den ene siden, og [brukerne av] skolehagene på den andre siden.

Våren 2023 fikk matkultursenteret på Geitmyra i Oslo tillatelse til å bygge drivhus på eiendommen.

 Referanser 

 Eksterne lenker 



Kategori:Stiftelser